b'\n_START_ARTICLE_\n\xc4\x8crna vrba\n_START_SECTION_\nOpis\n_START_PARAGRAPH_\n\xc4\x8crna vrba zraste do 12 metrov visoko, gosta kro\xc5\xa1nja pa je sestavljena iz tankih vej, ki se zlahka odlomijo. Deblo drevesa ima luskasto lubje svetle barve. Listi so suli\xc4\x8dasti in imajo narezan rob. Na obeh straneh so svetlo zelene barve. Cvetovi so enospolni in zdru\xc5\xbeeni v socvetja, imenovana ma\xc4\x8dice. Mo\xc5\xa1ke ma\xc4\x8dice so dolge od 2 do 5 cm in imajo 3 do 5 pra\xc5\xa1nikov. \xc5\xbdenske ma\xc4\x8dice so \xc5\xa1e manj\xc5\xa1e in imajo pesti\xc4\x8d z brazdo. Za razliko od drugih vrbovk se drevo ne opra\xc5\xa1uje samo z vetrom, temve\xc4\x8d jih opra\xc5\xa1ujejo tudi \xc5\xbeu\xc5\xbeelke. Iz opra\xc5\xa1enih cvetov se razvijejo semena, ki imajo na koncu dolge dla\xc4\x8dice.\n_START_SECTION_\nHabitat in raz\xc5\xa1irjenost\n_START_PARAGRAPH_\n\xc4\x8crna vrba je samonikla v Severni Ameriki, uspeva pa povsod v zmernem pasu. Najraje ima dobro namo\xc4\x8deno zamljo, zato se po ve\xc4\x8dini zadr\xc5\xbeuje ob vodi. Voda poskrbi tudi za vegetativno razmno\xc5\xbeevanje, saj se odpadle vejice zlahka ukoreninijo. Poleg takega razmno\xc5\xbeevanja se \xc4\x8drna vrba razmno\xc5\xbeuje tudi s semeni.'